ประกาศกระทรวงการคลัง

เรื่องขยายกำหนดเวลาการยื่นแบบรายงานข้อมูลเกี่ยวกับบริษัทหรือห้างหุ้นส่วนนิติบุคคล

ที่มีความสัมพันธ์กันและมูลค่ารวมของธุรกรรมระหว่างกันในแต่ละรอบระยะเวลาบัญชี

(ฉบับที่ 2)

 ด้วยมาตรา 71 ตรี วรรคหนึ่ง แห่งประมวลรัษฎากร บัญญัติให้บริษัทหรือห้างหุ้นส่วนนิติบุคคลที่มีความสัมพันธ์กับบริษัทหรือห้างหุ้นส่วนนิติบุคคลอื่นในลักษณะของบริษัทหรือห้างหุ้นส่วนนิติบุคคลที่มีความสัมพันธ์กันตามมาตรา 71 ทวิ วรรคสอง แห่งประมวลรัษฎากร ไม่ว่าความสัมพันธ์นั้นจะมีอยู่ตลอดรอบระยะเวลาบัญชีหรือมีธุรกรรมระหว่างกันในรอบระยะเวลาบัญชีหรือไม่ จัดทำรายงานข้อมูลเกี่ยวกับบริษัทหรือห้างหุ้นส่วนนิติบุคคลที่มีความสัมพันธ์กันและมูลค่ารวมของธุรกรรมระหว่างกันในแต่ละรอบระยะเวลาบัญชีและยื่นต่อเจ้าพนักงานประเมินพร้อมกับรายการภายในกำหนดเวลาตามมาตรา 69 แห่งประมวลรัษฎากร อย่างไรก็ดี เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 นั้นได้ส่งผลกระทบต่อบริษัทหรือห้างหุ้นส่วนนิติบุคคลผู้มีหน้าที่ยื่นรายงานข้อมูลดังกล่าวซึ่งทำให้บริษัทหรือห้างหุ้นส่วนนิติบุคคลนั้นไม่สามารถที่จะจัดประชุมผู้ถือหุ้นได้อย่างเป็นปกติและ
ไม่สามารถรวบรวมข้อมูลผู้ถือหุ้นซึ่งเป็นข้อมูลสำคัญที่ใช้ในการจัดทำแบบรายงานนั้นสำหรับรอบระยะเวลาบัญชีปี 2563 ได้อย่างครบถ้วนสมบูรณ์

 รัฐมนตรีว่าการกระทรวงการคลังพิจารณาแล้ว เพื่อเป็นการบรรเทาภาระแก่บริษัทหรือห้างหุ้นส่วนนิติบุคคลซึ่งได้รับผลกระทบจากการแพร่ระบาดของโรคติดเชื้อไวรัสโคโรนา 2019 จึงอาศัยอำนาจตามมาตรา 3 อัฏฐ วรรคสอง แห่งประมวลรัษฎากร ขยายกำหนดเวลาการยื่นแบบรายงานข้อมูลเกี่ยวกับบริษัทหรือห้างหุ้นส่วนนิติบุคคลที่มีความสัมพันธ์กันและมูลค่ารวมของธุรกรรมระหว่างกันในแต่ละรอบระยะเวลาบัญชีของรอบระยะเวลาบัญชีที่เริ่มในหรือหลังวันที่ 1 มกราคม พ.ศ. 2563 ถึงวันที่ 31 ธันวาคม พ.ศ. 2563 ซึ่งต้องยื่นภายใน 150 วัน นับแต่วันสุดท้ายของรอบระยะเวลาบัญชี ออกไปเป็นภายในวันที่ 30 พฤษภาคม พ.ศ. 2565

 กรณีที่บริษัทหรือห้างหุ้นส่วนนิติบุคคลที่มีวันครบกำหนดการยื่นรายงานข้อมูลเกี่ยวกับบริษัทหรือห้างหุ้นส่วนนิติบุคคลที่มีความสัมพันธ์กันและมูลค่ารวมของธุรกรรมระหว่างกันในแต่ละ

/ รอบระยะเวลาบัญชี ...

รอบระยะเวลาบัญชีตามมาตรา 71 ตรี วรรคหนึ่ง แห่งประมวลรัษฎากร ตรงกับวันที่ 23 พฤษภาคม พ.ศ. 2565 ถึงวันที่ 30 พฤษภาคม พ.ศ. 2565 ให้ยังคงได้รับสิทธิขยายกำหนดเวลาการยื่นรายงานข้อมูลดังกล่าวผ่านระบบเครือข่ายอินเทอร์เน็ต ออกไปอีก 8 วัน ตามประกาศกระทรวงการคลัง เรื่อง การขยายกำหนดเวลาการยื่นแบบแสดงรายการและชำระภาษีผ่านระบบเครือข่ายอินเทอร์เน็ต (ฉบับที่ 3) ลงวันที่ 15 ธันวาคม พ.ศ. 2563

 ประกาศ ณ วันที่ 25 มีนาคม พ.ศ. ๒๕65

 อาคม เติมพิทยาไพสิฐ

 (นายอาคม เติมพิทยาไพสิฐ)

 รัฐมนตรีว่าการกระทรวงการคลัง